Havarikommisjonen: Derfor styrtet helikopteret på Sollihøgda
«Luftfartshindringer utgjør en betydelig risiko for alle som opererer i lav høyde. Den aktuelle kraftlinjen var ikke fysisk merket og var usedvanlig vanskelig å oppdage fra luften. Undersøkelsen har identifisert svakheter ved sambandet, det digitale kartsystemet som var i bruk og ved selskapets prosedyrer,» skriver Statens havarikommisjon for transport. Rutineoppdraget ble snudd på hodet da ambulansehelikopteret traff høyspentledningene og styrtet på Sollihøgda i Buskerud tirsdag 14. januar i fjor. Det var flere øyenvitner til ulykken, som fortalte hvordan den dramatiske styrten opplevdes fra bakken.Pilot Bjørn Nergård og anestesilege Anders Rostrup Nakstad ble drept i ulykken. Igjen på skadestedet lå kollegaen deres Sondre Bjartland, redningsmann på helikopteret, og en 44 år gammel lastebilsjåfør hardt skadet. Ifølge Havarikommisjonen var kraftlinjen, som kveilet seg rundt rotormasten, oppgitt på et digitalt kart, men besetningen skal ha erfart at hinderdatabasen hadde mange mangler. Her kan du lese hele rapporten Ekspertgruppen i kommisjonen opplyser også at det heller ikke ble spesifikt oppgitt i prosedyrene at systemet skulle brukes. «Personell på bakken var oppmerksom på kraftlinjen, men de oppnådde ikke radiokontakt med flygebesetningen. Det har ikke vært mulig å fastslå grunnen til dette. At ulykken skjedde i en overgangssone mellom analogt og digitalt nødnett, var en kompliserende faktor for sambandet,» heter det i sammendraget av den ferske rapporten.Videre understreker Havarikommisjonen at luftfartshindringer ved operasjoner i lav høyde er en betydelig risikofaktor, og har identifisert flere mulige tiltak for å redusere denne. «Eksempelvis bør forhåndsdefinerte landingsplasser benyttes i størst mulig grad, den eksisterende hinderdatabasen forbedres og utnyttes mer effektivt, og innsatsen for å kartlegge og håndtere risiko ved slike operasjoner styrkes.» Rapporten inneholder tre sikkerhetstilrådinger. Statens vegvesen blir oppfordret til å legge til rette for at havarilommer og rasteplasser så langt det er praktisk mulig bør utformes slik at de også kan tjene som sikker landingsplass for helikoptre. Samtidig blir Samferdelsdepartementet bedt om å ta ansvar for å koordinere arbeidet med å videreutvikle dagens hinderdatabase, og benytte moderne GPS-baserte varslingssystemer til dette. Nødetatene forteller: De dramatiske minuttene Til slutt blir Norsk Luftambulanse (NLA) oppfordret til å revitalisere arbeidet med å kartlegge og håndtere risiko forbundet med landing på ukjent landingsplass. NLA vil legge frem sin interne rapport på en pressekonferanse onsdag ettermiddag. Deres talspersoner har foreløpig ikke vært tilgjengelige for kommentarer til Havarikommisjonens rapport.
Pilot Bjørn Nergård (52) og lege Anders Rostrup Nakstad (38) omkom i helikopterulykken ved Sollihøgda 14. januar i fjor. Nå er Havarikommisjonens rapport klar.